31.1.2023 г.
BG
Официален вестник на Европейския съюз
L 28/1
II (Незаконодателни актове)
РЕГЛАМЕНТИ РЕГЛАМЕНТ (ЕС) 2023/194 НА СЪВЕТА от 30 януари 2023 година за определяне за 2023 г. на възможностите за риболов на определени рибни запаси, приложими във водите на Съюза, и за риболовните кораби на Съюза в някои води извън Съюза, и за определяне за 2023 г. и 2024 г. на съответните възможности за риболов на определени дълбоководни рибни запаси
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за функционирането на Европейския съюз, и по-специално член 43, параграф 3 от него, като взе предвид предложението на Европейската комисия, като има предвид, че: (1)
В Регламент (ЕС) № 1380/2013 на Европейския парламент и на Съвета (1) се изисква мерки за опазване да се приемат, като се вземат предвид наличните научни, технически и икономически становища, включително, когато е целесъобразно, докладите, изготвени от Научния, технически и икономически комитет по рибарство (НТИКР) и други консултативни органи, както и всички становища, получени от консултативните съвети.
(2)
Задължение на Съвета е да приема мерки за определянето и разпределянето на възможностите за риболов, включително — при необходимост — на функционално свързаните с това условия.
Съгласно член 16, параграф 4 от Регламент (ЕС) No 1380/2013 възможностите за риболов се определят в съответствие с целите на общата политика в областта на рибарството (ОПОР), определени в член 2, параграф 2 от посочения регламент.
Наред с това по отношение на запасите, за които се прилагат специални многогодишни планове, следва да се определи общият допустим улов (ОДУ) в съответствие с целевите стойности и мерките, определени в тези планове.
Съгласно член 16, параграф 1 от посочения регламент възможностите за риболов трябва да се разпределят между държавите членки така, че да се осигури относителна стабилност на риболовните дейности на всяка държава членка за всеки рибен запас или вид риболов.
(3)
В съответствие с Регламент (ЕС) No 1380/2013 равнищата на ОДУ следва да се определят въз основа на наличните научни становища, като се отчитат биологичните и социално-икономическите фактори и се гарантира справедливо третиране на различните сектори на рибарството, както и съобразно становищата, изразени по време на консултациите със заинтересованите страни, по-специално на заседанията на консултативните съвети.
Тези равнища следва също така да се определят съгласно съответните многогодишни планове.
(4)
Съгласно член 15 от Регламент (ЕС) No 1380/2013 задължението за разтоварване на сушата се прилага от 1 януари 2019 г. по отношение на всички запаси, обхванати от ограничения на улова, като обаче могат да се прилагат някои изключения.
Въз основа на съвместните препоръки, представени от държавите членки, и в съответствие с член 15 от Регламент (ЕС) No 1380/2013 Комисията прие редица делегирани регламенти относно подробностите във връзка с изпълнението на задължението за разтоварване на сушата под формата на планове за премахване на изхвърлянето на улов за определени видове риболов.
(1) Регламент (ЕС) № 1380/2013 на Европейския парламент и на Съвета от 11 декември 2013 г. относно общата политика в областта на рибарството, за изменение на регламенти (ЕО) № 1954/2003 и (ЕО) № 1224/2009 на Съвета и за отмяна на регламенти (ЕО) № 2371/2002 и (ЕО) № 639/2004 на Съвета и Решение 2004/585/ЕО на Съвета (ОВ L 354, 28.12.2013 г., стр. 22).